
Bòrchi di atvertensia riba edifisionan ku ta den mal estado riba ruta di Karnaval 2020

Willemstad – Servisio pa Planifikashon Urbano (ROP) ta pone bòrchinan (steker) di atvertensia riba edifisionan riba ruta di Karnaval ku ta den un mal estado. Un apelashon ta bai na pueblo di Kòrsou pa respetá i tene kuenta ora un edifisio tin un bòrchi di atvertensia. Esaki ta konta na tur momento, pero spesialmente den e periodo di Karnaval 2020.

ROP a analisá e ruta di karnaval i ta tuma medida riba edifisionan ku ta den mal estado. Promé ta aserka doño di e edifisio i ta hasi petishon na dje pa e mes por hasi mantenshon na su edifisio. 

Sinembargo, diferente doño di edifisio no ta duna oido i no tuma medida segun stipulashon pa drecha e estado òf mantené e edifisio. Gobièrnu, pa garantisá seguridat na tur persona ku ta trafiká den e área di e edifisio, ta hasi mantenshon agudo na e edifisio riba gastunan di e doño.

Esaki ta un prosedura ku ROP ta hasi spesialmente promé ku e periodo di Karnaval. Inspektornan di ROP, enkargá ku e ruta di Karnaval, ta pone bòrchi di atvertensia na e edifisio ku ta indiká pa no para den serkania di e edifisio ni kita e ‘dranghek’.

E siguiente edifisionan tin bòrchi di atvertensia buta riba nan: 
· Weg naar Welgelegen 13
· Roodeweg 102
· Breedestraat 171
· Concientiesteeg 63 & 68
· Roodeweg 80a & 82 & 84

ROP ta traha duru pa ordená i manehá e parti aki pa seguridat di tur habitante di Kòrsou. Di e forma aki, nos komunidat por disfrutá di Karnaval na un manera sigur i struktura. ROP ta boga tur habitante pa mantené nan mes na tur regla i eksigensia eksistente. 

